தொழிலாளர்களிடமிருந்து பிடித்தம் செய்த பணத்தை வருங்கால வைப்பு நிதி ஆணையத்தில் போக்குவரத்துக்கழக நிர்வாகம் செலுத்தவில்லை. தொழிலாளர்களின் எல்.ஐ.சி பணத்தையும் செலுத்தவில்லை. இதனால் தொழிலாளர்களின் காப்பீட்டுப் பத்திரங்கள் எல்லாம் காலாவதியாகி விட்டன. ஓய்வுபெற்ற தொழிலாளர்கள் வறுமையில் வாடுகின்றனர். இந்த நிலையில், தொழிலாளர்களின் பணத்தை அவர்களுக்குக் கொடுக்காமல் கையாடல் செய்த இந்த அரசை என்னவென்று அழைப்பது? தொழிலாளர்களின் பணத்தை அரசே திருடியதாகத்தான் அர்த்தம். இதற்காக, போக்குவரத்துத் துறை அமைச்சரை ஆறு மாதம் சிறையில் அடைக்க கோர்ட் உத்தரவிட முடியுமா? அதற்கு நீதிமன்றம் பதில் சொல்லட்டும். இப்போது போராட்டத்தைத் திரும்பப் பெறமுடியாத நிலையில் இருக்கிறோம். அரசின் பக்கம் நியாயம் இல்லை.